b'\n_START_ARTICLE_\nMasahiko Harada\n_START_SECTION_\nOlimpijske igre\n_START_PARAGRAPH_\nNa olimpijskih igrah v Lillehammerju je japonska ekipa na veliki skakalnici zanesljivo bila na poti do zlate medalje. Harada, ki je bil \xc4\x8dlan ekipe, je v prvi seriji sko\xc4\x8dil 122 metrov. V drugi seriji je potreboval le 105 metrov, da bi se ekipa obdr\xc5\xbeala na prvem mestu. Vendar pa ga je polomil, sko\xc4\x8dil je le 98 metrov in zlato medaljo je dobila nem\xc5\xa1ka ekipa. Japonska se je morala zadovoljiti z drugim mestom in srebrno medaljo._NEWLINE_\xc5\xa0tiri leta kasneje je imela ekipa zopet prilo\xc5\xbenost osvojiti zlato medaljo pred doma\xc4\x8dimi navija\xc4\x8di v Naganu, vendar ga je tokrat Harada zopet polomil (79,5 metra) in vsi so \xc5\xbee videli scenarij iz Lillehammerja. Vendar se scenarij ni uresni\xc4\x8dil, v drugi seriji je sko\xc4\x8dil 137 metrov, zadnji v ekipi, Kazujo\xc5\xa1i Funaki je pristal pri 125 metrih in zlato je ostalo doma, prvi\xc4\x8d po igrah v Sapporu leta 1972. Poleg tega zlata je osvojil tudi bron na veliki napravi, potem ko je bil po prvi seriji na 6. mestu._NEWLINE_Skupaj je nastopil na petih olimpijskih igrah. Poleg iger v Lillehammerju in Naganu je nastopil \xc5\xa1e v Albertvillu 1992, Salt Lake Cityu 2002 ter Torinu 2006.\n_START_SECTION_\nSvetovna prvenstva\n_START_PARAGRAPH_\nHarada je dvakratni svetovni prvak. Najprej je slavil v letu 1993, in sicer posami\xc4\x8dno na srednji skakalnici. Drugi\xc4\x8d je postal prvak leta 1997, ponovno posami\xc4\x8dno, le da tokrat na veliki skakalnici. Poleg teh dveh odli\xc4\x8dij ima \xc5\xa1e tri srebrne (1997: posami\xc4\x8dno, srednja skakalnica in ekipno, velika skakalnica ter 1999: ekipno, velika skakalnica) ter en bron (1999: posami\xc4\x8dno, mala skakalnica).\n_START_SECTION_\nSvetovni pokal\n_START_PARAGRAPH_\nNajbolj\xc5\xa1o uvrstitev v skupnem se\xc5\xa1tevku je dosegel v sezoni 1997-98, ko je zasedel kon\xc4\x8dno peto mesto. V tej sezoni je dosegel tudi najve\xc4\x8d zmag v svetovnem pokalu, in sicer pet.\n_START_SECTION_\nKonec kariere\n_START_PARAGRAPH_\nPo tem, da je zadnjih pet sezon ve\xc4\x8dinoma nastopal v ni\xc5\xbejih kategorijah skakanja, je dobil prilo\xc5\xbenost nastopiti tudi na olimpijskih igrah v Torinu, je bil v kvalifikacijah diskvalificiran in po tem dogodku se je odlo\xc4\x8dil, da se preneha aktivno ukvarjati s skoki._NEWLINE_12. julija 2006 je bil izbran za ambasadorja svetovnega prvenstva v Sapporu, ki je potekalo februarja 2007.'